b'\n_START_ARTICLE_\nIvanas (bomba)\n_START_PARAGRAPH_\nIvanas (rus. \xd0\x98\xd0\xb2\xd0\xb0\xd0\xbd), AN602 (rus. \xd0\x90\xd0\x9d602), Bomba caras (rus. \xd0\xa6\xd0\xb0\xd1\x80\xd1\x8c-\xd0\xb1\xd0\xbe\xd0\xbc\xd0\xb1\xd0\xb0), \xe2\x80\x9eKuzkos motina\xe2\x80\x9c (rus. \xd0\x9a\xd1\x83\xd0\xb7\xd1\x8c\xd0\xba\xd0\xb8\xd0\xbd\xd0\xb0 \xd0\xbc\xd0\xb0\xd1\x82\xd1\x8c)\xc2\xa0\xe2\x80\x93 termobranduolin\xc4\x97 aviacin\xc4\x97 bomba, sukurta TSRS 1954\xe2\x80\x931961\xc2\xa0m. fizik\xc5\xb3 atominink\xc5\xb3 grup\xc4\x97s, vadovaujamos I. Kur\xc4\x8diatovo. Tai buvo galingiausias \xc5\xbemonijos istorijoje kada nors susprogdintas sprogstamasis \xc4\xaftaisas. Pagal dabartinius duomenis galingumas buvo nuo 57 iki 58,6 megaton\xc5\xb3 trotilo ekvivalento. Mas\xc4\x97s defektas buvo 2,65\xc2\xa0kg. Sprogimo energija buvo 2,4\xc2\xb710\xc2\xb9\xe2\x81\xb7 J._NEWLINE_\xc5\xa0i bomba da\xc5\xbenai vadinama \xe2\x80\x9eBomba caru\xe2\x80\x9c (rus. \xd0\xa6\xd0\xb0\xd1\x80\xd1\x8c-\xd0\xb1\xd0\xbe\xd0\xbc\xd0\xb1\xd0\xb0), nors SSRS oficialiai laik\xc4\x97si antimonarchistinio po\xc5\xbei\xc5\xabrio ir taip bombos grei\xc4\x8diausiai nevadino._NEWLINE_Pagal pradin\xc4\xaf plan\xc4\x85 pagaminta bomba b\xc5\xabt\xc5\xb3 buvusi net 100 megaton\xc5\xb3 galingumo, ta\xc4\x8diau d\xc4\x97l gresian\xc4\x8dio pa\xc4\x8dios Soviet\xc5\xb3 S\xc4\x85jungos u\xc5\xbeter\xc5\xa1imo radiacija, bei nei\xc5\xa1vengiamos piloto \xc5\xbe\xc5\xabties, bombos konstrukcija buvo pakeista, dal\xc4\xaf branduolinio u\xc5\xbetaiso pakei\xc4\x8diant \xc5\xa1vinu. Bombos galingumas suma\xc5\xbe\xc4\x97jo iki ma\xc5\xbedaug 50 megaton\xc5\xb3, ta\xc4\x8diau \xc5\xa1is sprogimas vis viena laikomas pavykusiais 100 megaton\xc5\xb3 galios ginklo bandymais. Labai greitai (vos per 14 savai\xc4\x8di\xc5\xb3) pagaminta bomba sv\xc4\x97r\xc4\x97 27 tonas._NEWLINE_Projekt\xc4\x85 1961\xc2\xa0m. liepos 10 d. inicijavo soviet\xc5\xb3 vadovas Nikita Chru\xc5\xa1\xc4\x8diovas, kuris pareikalavo, kad bandymas \xc4\xafvykt\xc5\xb3 spalio pabaigoje, kai pos\xc4\x97d\xc5\xbeiaus XXII TSKP suva\xc5\xbeiavimas.\n_START_SECTION_\nBombone\xc5\xa1is\n_START_PARAGRAPH_\n8 metr\xc5\xb3 ilgio ir 2 metr\xc5\xb3 skersmens bomba vos tilpo \xc4\xaf did\xc5\xbeiausi\xc4\x85 to meto bombone\xc5\xa1\xc4\xaf Tu-95, sudarydama apie 15\xc2\xa0% jo pakilimo mas\xc4\x97s. L\xc4\x97ktuv\xc4\x85 teko dalinai i\xc5\xa1montuoti (nuimti kai kuriuos kuro bakus). L\xc4\x97ktuvas \xc5\xa1iai misijai buvo prad\xc4\x97tas rengti dar 1955\xc2\xa0m., paskui (pertraukos \xc5\xa1altajame kare metu) kur\xc4\xaf laik\xc4\x85 buvo naudojamas mokymui ir net oficialiai nelaikomas kovine ma\xc5\xa1ina. Tikrinant jo galimybes, buvo numestas bombos maketas._NEWLINE_Ta\xc4\x8diau 1961\xc2\xa0m., v\xc4\x97l sustipr\xc4\x97jus \xc5\xa1altajam karui, l\xc4\x97ktuve skubiai buvo pakeistos visos bombos numetimo elektronikos jungtys ir nuimtos krovini\xc5\xb3 skyriaus durys, nes tikroji bomba pasirod\xc4\x97 esanti didesn\xc4\x97 nei prie\xc5\xa1 tai numestas maketas. Kad bomb\xc4\x85 ne\xc5\xa1\xc4\x99s l\xc4\x97ktuvas sp\xc4\x97t\xc5\xb3 pasitraukti i\xc5\xa1 pavojingos 45\xc2\xa0km spindulio sprogimo zonos, bomba buvo i\xc5\xa1mesta ma\xc5\xbedaug de\xc5\xa1imties kilometr\xc5\xb3 auk\xc5\xa1tyje su para\xc5\xa1iutu (vien para\xc5\xa1iutas sv\xc4\x97r\xc4\x97 800 kg). Barometriniai davikliai j\xc4\x85 susprogdino keturi\xc5\xb3 kilometr\xc5\xb3 auk\xc5\xa1tyje.\n_START_SECTION_\nSprogimas\n_START_PARAGRAPH_\nSprogimas \xc4\xafvyko 1961\xc2\xa0m. spalio 30 d. 11:32 73\xc2\xb032\xe2\x80\xb240\xe2\x80\xb3 \xc5\xa1. pl. 54\xc2\xb042\xe2\x80\xb221\xe2\x80\xb3 r. ilg. vir\xc5\xa1 Naujosios \xc5\xbdem\xc4\x97s (tarp Karos ir Laptev\xc5\xb3 j\xc5\xabr\xc5\xb3) ir buvo matomas ma\xc5\xbedaug 1000 kilometr\xc5\xb3 spinduliu. Liepsnos kamuolio skersmuo siek\xc4\x97 8 kilometrus. \xc5\xa0iluminis sm\xc5\xabgis gal\xc4\x97jo sukelti tre\xc4\x8dio laipsnio nudegim\xc4\x85 100\xc2\xa0km spinduliu, pastat\xc5\xb3 sunaikinimo zona siek\xc4\x97 120\xc2\xa0km, \xc5\xa1viesos \xc5\xbeybsnis b\xc5\xabt\xc5\xb3 apakin\xc4\x99s 220\xc2\xa0km spinduliu. Branduolinio sprogimo grybo auk\xc5\xa1tis siek\xc4\x97 60\xc2\xa0km, plotis\xc2\xa0\xe2\x80\x93 40\xc2\xa0km. Sprogimas i\xc5\xa1dau\xc5\xbe\xc4\x97 langus Suomijos namuose._NEWLINE_Nors bomba sprogo auk\xc5\xa1tai ore, seisminio sm\xc5\xabgio banga \xc5\xbdem\xc4\x99 ap\xc4\x97jo ma\xc5\xbeiausiai 3 kartus. Bombos galia 39 nanosekundes trukusios branduolin\xc4\x97s reakcijos metu prilygo vienam procentui Saul\xc4\x97s spinduliuojamos galios. Sprogimo vietos nuotraukose \xc5\xbeem\xc4\x97 buvo taip nu\xc5\xa1luota ir sulyginta, kad pavir\xc5\xa1ius primin\xc4\x97 ledo \xc4\x8diuo\xc5\xbeykl\xc4\x85. Vienas bombos autori\xc5\xb3, Andrejus Sacharovas, buvo taip sukr\xc4\x97stas \xc5\xa1io sprogimo galios, kad v\xc4\x97liau tapo disidentu._NEWLINE_Bombone\xc5\xa1io i\xc5\xa1likimo tikimyb\xc4\x97 buvo \xc4\xafvertinta tik 50 procent\xc5\xb3 . Bombone\xc5\xa1is i\xc5\xa1liko, nors d\xc4\x97l sm\xc5\xabgio bangos ir prarado ma\xc5\xbedaug kilometr\xc4\x85 auk\xc5\xa1\xc4\x8dio.\n_START_SECTION_\nTinkamumas m\xc5\xab\xc5\xa1iui\n_START_PARAGRAPH_\nTeigiama, jog \xc5\xa1i bomba buvo pernelyg griozdi\xc5\xa1ka nugabenti j\xc4\x85 kur reikia realiomis m\xc5\xab\xc5\xa1io s\xc4\x85lygomis ir pernelyg galinga ir naikinanti, kad tikt\xc5\xb3 naudoti tikrame kare. Bombone\xc5\xa1is su tokiu kroviniu neb\xc5\xabt\xc5\xb3 gal\xc4\x97j\xc4\x99s pasiekti Amerikos, kur visgi buvo trys dideli miestai (Niujorkas, \xc4\x8cikaga ir Los And\xc5\xbeelas), galimi sunaikinti tokiu ginklu. Panaudoti tokios galios bomb\xc4\x85 Europoje rei\xc5\xa1k\xc4\x97 tiesiogiai atakuoti daugum\xc4\x85 puolamos \xc5\xa1alies gyventoj\xc5\xb3. Tod\xc4\x97l kai kurie \xc5\xa1altiniai netgi kelia abejones, ar susprogdint\xc4\x85 \xc4\xafrengin\xc4\xaf apskritai galima vadinti ginklu.\n_START_SECTION_\nSprogimo galia\n_START_PARAGRAPH_\nPagal fizikos formules apskai\xc4\x8diuota bombos galia buvo lygi 50 megaton\xc5\xb3, ir daugumoje rusi\xc5\xa1k\xc5\xb3 \xc5\xa1altini\xc5\xb3 minimas b\xc5\xabtent \xc5\xa1is skai\xc4\x8dius. Ta\xc4\x8diau matavimo prietais\xc5\xb3 u\xc5\xbefiksuotas sprogimo stiprumas yra didesnis, 56 megatonos. Kod\xc4\x97l sprogimas buvo galingesnis, prieinamuose \xc5\xa1altiniuose n\xc4\x97ra paai\xc5\xa1kinta. Kitas pana\xc5\xa1us atvejis yra amerikie\xc4\x8di\xc5\xb3 1954\xc2\xa0m. Bikini atole susprogdintas Castle Bravo \xc4\xafrenginys, kurio sprogimo galia beveik dukart vir\xc5\xa1ijo teori\xc5\xa1kai apskai\xc4\x8diuot\xc4\x85j\xc4\x85 ir siek\xc4\x97 15 megaton\xc5\xb3. Tai galingiausias kada nors Amerikos susprogdintas u\xc5\xbetaisas, nors buvo pagaminta (nesusprogdinta) ir 25 megaton\xc5\xb3 galingumo bomba (B41). Castle Bravo \xc4\xafrenginio stipresnio nei tik\xc4\x97tasi sprogimo prie\xc5\xbeastys yra \xc5\xbeinomos (vyko fizik\xc5\xb3 nenumatytos branduolin\xc4\x97s reakcijos).'